Kui kümnepäevasel bussireisil lubatakse risti-põiki läbi sõita näiteks seitse riiki, siis võib üsna kindel olla, et enamik reisist tuleb mööda saata bussis ühest kohast teise loksudes.    Reisileminek pole enamasti asi, mida möödaminnes tehakse. Enamik inimesi plaanib oma reise pikalt ette, sest tegureid, mis selle teoks saamiseks klappima peavad, on palju. Peamised neist on raha, aeg ja marsruut.    Kõrvalolevat lugu tehes sai mulle selgeks,  et kahjuks ei saa tarbija mitte midagi teha, et kindlustada end grupi mittetäitumisest tingitud valmisreisi ärajäämise vastu.    Isegi siis, kui korraldaja käitub korrektselt ja teatab reisi ärajäämisest kuu aega ette (on muidugi ka juhtumeid, kus seda tehakse paar nädalat enne väljasõitu), ei pruugi olla enam võimalik planeeritud puhkuseajaks uut sobivat reisi leida.    Seetõttu ongi peamine võimalus, kuidas end selliste halbade üllatuste vastu kaitsta, uurida reisifirma tausta.    Kõige parem on muidugi oma sõprade ja tuttavate käest küsida, millise firmaga nemad rahule on jäänud ja millisega mitte. Abi tasub otsida internetist, näiteks lehekülje trip.ee foorumist, millest on ka «Sakalas» juttu olnud.    Loogilisena tundub kõrval olevas loos ühe reisifirma juhi antud näpunäide vaadata firma reiside arvu ühte sihtkohta.    Tegelikult on veel mitu nõksu, mis võivad reisi valides abiks olla. Näiteks pakub mitu firmat praegu Euroopa bussireisidel võimalust läbida  vähemalt üks ots sihtpunkti lennukiga. Sel juhul tasuks korraldajalt küsida, kus lennujaam asub. Muidu võib juhtuda, et reklaamitud Hispaania-reisi «üks ots lennukiga» lõpeb Hollandi lennujaamas ja sealt tuleb ikkagi teha pikk bussisõit sihtkohta.    Head ei tõota liiga palju lubavad reisiprogrammid. Kui kümnepäevasel bussireisil lubatakse risti-põiki läbi sõita näiteks seitse riiki, siis võib üsna kindel olla, et enamik reisist tuleb mööda saata bussis ühest kohast teise loksudes,  vaatamisväärsustega tutvutakse aga jooksujalu. Kui võimalikult paljude kohtade nägemine ja pikk bussisõit pole inimesele eesmärk omaette, siis on kasulikum keskenduda kitsale piirkonnale.    Umbusklikult võiks suhtuda ka lubadustesse «võimaluse korral peatume/külastame/käime...». Kardetavasti seda võimalust just sel reisil pole.    Gert Kiiler, toimetaja  SAKALA